Υπάρχει επίσης ένας αρκετά έντονος ανθελληνισμός, που πολλές φορές φτάνει τα όρια παροξυσμού. Δεν διαπίστωσα ανάλογο ανθελληνισμό στην Τουρκία (αν και δεν την ξέρω τόσο καλά). Ο ανθελληνισμός του Αλβανού είναι ο ανθελληνισμός του συμπλεγματικού, ενώ ο ανθελληνισμός του Τούρκου είναι ο ανθελληνισμός του ανθρώπου που νιώθει ισχυρός απέναντι σε ένα μικρό γείτονα και που τον είχε υπό την κυριαρχία του παλιότερα. Υπάρχει και ένας υπόγειος φιλελληνισμός σε ορισμένες περιοχές της Αλβανίας, όπως στην Κορυτσά για παράδειγμα ή το Μπεράτι, μεταξύ των Ορθοδόξων, αλλά παραμένει υπόγειος. Ο Αλβανός που θα εκδηλωθεί ως φιλέλληνας θεωρείται σχεδόν προδότης. Ο ανθελληνισμός είναι καθεστώς και καλλιεργείται συστηματικά από τον Τύπο και από παρα-ιστορικά δημοσιεύματα του τύπου "οι Πελασγοί ήταν Ιλλυριοί, άρα Αλβανοί" και διάφορα τέτοια. Οταν λέω ότι ο ανθελληνισμός καλλιεργείται στην Αλβανία, το εννοώ σε βαθμό που, αν σε εμάς οι εφημερίδες είχαν ανάλογης έντασης αντιαλβανικά δημοσιεύματα, θα θεωρούνταν ρατσιστικές. Υπάρχουν ακόμα και βιντεοκλίπ που παίζουν στα κανάλια με περιεχόμενο ακραίο εθνικιστικό και με αισθητική ναζιστική.